Illum il-Kunsill adotta konklużjonijiet li jappellaw lill-Kummissjoni biex tfassal malajr pjan ta' kontinġenza għal pandemija u kriżijiet maġġuri oħra għas-settur tat-trasport tal-merkanzija Ewropew . Pjan bħal dan għandu jinkludi miżuri ta' koordinazzjoni fil-livell tal-UE u linji gwida ċari. Il-pjan ta' kontinġenza għandu jkopri mill-inqas l-aspetti li ġejjin: iż-żamma ta' operazzjonijiet ta' trasport tal-merkanzija transfruntiera tul il-kurituri tan-Network trans-Ewropew tat-trasport (TEN-T) u konnessjonijiet transfruntiera essenzjali oħra kif ukoll servizzi anċillari relatati li jappoġġaw l-operazzjoni ta' dak in-network l-iżgurar tal-moviment ħieles tal-ħaddiema tat-trasport filwaqt li tiġi salvagwardata l-protezzjoni tas-saħħa u s-sigurtà tagħhom it-tħejjija ta' linji gwida u ta' għodod tal-aħjar prattika sabiex tissaħħaħ ir-reżiljenza tas-settur l-istabbiliment ta' qafas regolatorju koerenti fir-rigward tal-eżenzjonijiet li għandhom jiġu applikati meta jinqalgħu pandemiji u sitwazzjonijiet oħra ta' kriżi maġġuri. Il-Kunsill iħeġġeġ lill-Kummissjoni biex fejn xieraq testendi, parzjalment jew kompletament, il-pjan ta' kontinġenza għat-trasport tal-passiġġieri u t-trasport b'mod ġenerali. Aspetti oħra msemmija fil-konklużjonijiet jinkludu l-impenn tal-UE għan-newtralità klimatika sal-2050 u l-ħtieġa li tiġi promossa d-diġitalizzazzjoni tas-settur tat-trasport. Il-Kunsill jistieden ukoll lill-Kummissjoni biex tiżviluppa qafas speċifiku għal għajnuna temporanja mill-istat li jippermetti lill-istati membri jaġixxu b'mod rapidu biex jappoġġaw lis-settur tat-trasport f'pandemiji u sitwazzjonijiet oħra ta' kriżi maġġuri. Konklużjonijiet tal-Kunsill dwar konsiderazzjonijiet politiċi għal pjan ta' kontinġenza għal pandemija u kriżijiet maġġuri oħra għas-settur tat-trasport tal-merkanzija Ewropew Ara l-paġna tal-laqgħa